section_heading: Povijest djelovanja
paragraph_text: Sagrađena je u Velikoj Britaniji kao parni trojarbolni brod, istisnine 1040 tona i s brzinom od 12 čvorova. Isplovila je u srpnju 1862. s imenom Enrica, pod kapetanom bojnog broda Raphaelom Semmesom i kod Azorskih otoka, naoružana s devet topova, pretvorena u pomoćnu krstaricu Konfederacije pod imenom Alabama. Tu je odmah započela s napadačkim djelovanjem koje je prenijela preko sjevernog Atlantika, Zapadne Indije i Meksičkog zaljeva do brazilskih obala, potopivši sveukupno 30 brodova Unije uključujući i topovnjaču Hatteras. Zapljenjeni brod Conrad pretvoren je u pomoćnu krstaricu Tuscaloosa, s kojom je Alabama produžila do Cape Towna gdje je stigla 29. kolovoza 1863. Tamo su se dva broda razdvojila, Alabama je ostala na jugu Afrike, dok se Tuscaloosa vratila prema brazilskoj obali.